
»Življenje je kot semafor.
Za vsako rdečo lučjo
se prižge zelena,
da greš naprej.« 
       
                              Neznan                                                                                                                                         

PODALJŠANO BIVANJE (OPB1)
(24. 3. 2020)
SPROSTITVENA DEJAVNOST:
Zdravo, šolar, šolarka. Danes sem zate pripravila igro s kartami – LAŽNIVEC.
Potrebuješ igralne karte REMI. Ta igra je lahko zelo zabavna. Z njo se lahko dobro naučiš opazovati ljudi in jih skušaš prepoznati po vedenju (temu pravimo govorica telesa) med tem, ko nekdo govori resnico ali laž. Najbrž si že slišal/a, da se telo vedno »upira« laži in nas lahko kar največkrat izda pri tej grdi človeški  lastnosti. Če si se že kdaj zlagal/a svojim staršem, si verjetno na lastni koži skusil/a kako so te opazovali od glave do pet in preizkušali »govorico tvojega telesa«. Tudi policija velikokrat uporabi pri reševanju hujših zločinov napravo za odkrivanje resnice (detektor laži), s katero se kar največkrat zločinci ujamejo v past. Te zanima kako deluje? Za vsakega posameznika strokovnjaki sestavijo različen sklop vprašanj, na katere mora nato odgovoriti. Ta naprava med odgovori zazna spremembe v telesu, ker se telo »upira« lažem. Takrat se srčni utrip poveča, začnejo se potiti roke. Sicer ni vedno zanesljiva, a je zelo učinkovita. Nekaterim pa žal še vedno uspe prelisičiti tudi takšno testiranje.
No, pa se vrnimo k naši igri.
Lažnivec je igra pri kateri morata sodelovati vsaj 2 ali več igralcev. Igra se tako, da si igralci med seboj razdelijo karte (vsak ima enako število kart). Prvi, ki začne se odloči, katero karto bo položil (karo, srce, pik ali križ). Drugi igralci morajo enak izbor kart (srce, karo, pik, križ – kar pač imajo ali želijo) položiti na njegovo. Ker pa je to igra lažnivec, igralcem ni potrebno položiti enake karte, lahko dajo poljubno (še posebej takrat, ko jim zmanjka tovrstnih kart).  Drugi igralec lahko reče prejšnjemu, da je lažnivec. To se reče takrat, kadar misli, da drugi igralec ni dal prave karte, ampak svojo. Če je imel prav in se je igralec zlagal, mora prejšnji igralec pobrati vse karte s sredine kupa. Če pa se je ta zmotil in igralec ni lagal, mora prvi igralec pobrati vse karte s kupa. Jolly te tudi tu raši iz neprijetne situacije. Zmaga tisti, ki mu v rokah ne ostane nobena karta več.

 Pa veliko zabave …

Če imaš v svoji knjižni zbirki zgodbico o Ostržku, naj ti jo starši preberejo pred spanjem.


Pridobljeno na spletu:
 https://sl.wikipedia.org/wiki/La%C5%BEnivec_(karte)    (23. 3. 2020).


KOSILO, POČITEK:

Moram priznati, da sem si zadala zelo težko nalogo in sem včeraj porabila kar nekaj ur, da sem se sama poučila o virusih in razmislila kako ti bom na kar najbolj zanimiv način predstavila, kaj sploh virus je, kako deluje, se razmnožuje …
Že kot otrok sem oboževala naravo in vse kar je povezano z njo, znanje sem srkala kot goba. A sem spadajo tudi teme, ki me nikakor niso pritegnile. Pa ne zato, da jih nisem želela vedeti, a so mi predstavljale nek nerazumljiv svet, ki sem si ga zelo težko predstavljala. 
Danes, ko sem odrasla in je za mano kar nekaj let šolanja in gora prebranih knjig, je slika malo drugačna, še vedno pa trdim, da so stvari, ki jih z našimi čutili ne občutimo, vsem nam težko predstavljive. Med vami nadobudneži je kar nekaj takih, ki vas naravoslovne teme zelo zanimajo. Vaše male »sive celice« ali možgančki, pa se iz dneva v dan bolj razvijajo. Zato ne dvomim, da se morda med vami modrijani skriva kakšen bodoči zdravnik ali biolog, ki se bo v prihodnosti večkrat srečal s podobnimi izzivi.
 Kdo od vaših staršev bo rekel, kakšne teme so to, težke, otrokom nezanimive, a povejte jim, da vaše »sive celice« zmorejo več kot si lahko mislijo. To dokazujejo tudi naravoslovne teme, ki niso v učnem načrtu, a vsakič znova govorimo o njih, ker sami prosite zanje. Zato sem se odločila, da vam v nekaj dneh na čim bolj razumljiv in zanimiv način opišem virus, ki nam vsem greni življenje. Torej si pripravljen/a?
Naše življenje je zelo zapleteno. V milijonih letih so se razvile  nove oblike življenja na Zemlji. Iz njih so kasneje nastala druga bitja … ter spet in spet nova.
Vsako živo bitje ali organizem ima skupne lastnosti (dihanje, prehranjevanje, razmnoževanje). 
Hitro razmisli katera živa bitja že poznamo …
To so rastline, živali, glive in ljudje. Vsem je skupno, da rastemo, se premikamo (rastline in glive ne) in za svoje preživetje potrebujemo vodo, hrano, toploto, zrak in svetlobo. Ta živa bitja si zelo lahko predstavljamo, saj smo se z njimi večkrat srečali v življenju. Človek pa je edini organizem, ki ga od drugih loči razum. Človeško telo je zelo zapleteno. Najmanjši delček v telesu je celica. O njej boš še veliko slišal čez nekaj let. Enako velja za vsa živa bitja. Torej vsa živa bitja so tista, ki imajo vsaj eno celico. Naj ti kot zanimivost povem, da ima človek med 50 in 100 triljonov celic, kar je nepredstavljivo veliko. Med živa bitja pa štejemo že te, ki imajo vsaj eno celico. Zato boš danes spoznal/a, da obstajajo mnogo manjši organizmi od rastlin in živali. Najmanjši organizmi so torej bakterije, ki imajo eno samo celico.
Ponovimo torej. Vsa živa bitja so zgrajena iz celic. Celica je torej najmanjši delček vseh živih bitij. Poznamo tiste, ki imajo več celic in tiste, ki imajo le eno celico. Prav te z eno celico so bakterije zato so najmanjša živa bitja na svetu. Kako velike so, izveš jutri. Naj pa ti povem, da so virusi še veliko manjši. Kaj torej to pomeni? Zakaj virusi niso najmanjša bitja? To izveš jutri.

Zdaj pa hitro temeljito umij roke in… dober tek!

Pridobljeno na spletu (24. 3. 2020).

SAMOSTOJNO UČENJE:

Da ne bo utrjevanje znanja preveč dolgočasno, sem zate pripravila drugačen izziv. Danes si izvedel/a precej novih stvari o virusu, ki jih do zdaj nisi vedel/a. Zato ti predlagam, da vzameš list papirja in sam ali s pomočjo staršev izdelaš miselni vzorec za naš trdovratni virus. Še veš kako se to stori? Na sredino lista narišeš virus in okrog njega napišeš ali narišeš glavne in pomembne stvari (npr. kaj je virus, razmnoževanje …). Obljubila sem, da ti bom po delčkih v nekaj dneh predstavila najbolj zanimive stvari o virusih, tudi koronavirusu. Vsak dan list dopolni in na koncu boš dobil miselni vzorec, ki ga boš predstavil/a svojim starim staršem takoj, ko jih boš lahko spet obiskal/a. Tak način učenja je zelo priporočljiv, saj imaš na enem listu zbrano vse potrebno znanje. »Vaja dela mojstra.« 
Veselo na delo.

Pridno si beleži rezultate tvojega znanja (bodi pošten/a) in ko se spet srečamo, te bom za uspešnost nagradila. (Spomni se, kaj imamo spravljeno na omari). [image: Rezultat iskanja slik za smejko]



USTVARJALNO PREŽIVLJANJE PROSTEGA ČASA:

CVETOČA VEJICA:
Poišči si pomočnika in naj tokrat ne bo to tvoja mama. Tako kot včeraj, jo tudi danes prijazno odslovi od računalnika, saj ima v tem trenutku najbrž zeloooo veliko gospodinjskih opravil. V naravi si poiskal/a vejico. Zdaj je tvoja naloga le, da izdelaš nekaj cvetov, ki jih boš prilepil/ nanjo. Lahko izdelaš cvetove vrtnice, ki jih že znaš, lahko uporabiš barvni papir in izrežeš te, lahko pa uporabiš tudi karton ali moosgummi, če nisi vsega pustil/a v šoli. Navodila so preprosta. Izrežeš in na vejico poljubno nalepiš nekaj cvetov. 
Potrebuješ: barvni ali bel papir (karton, moosgummi), lepilo in škarje ter zaščitni papir.
Kot že veš, jutri praznujejo vse mamice. Poskrbi za presenečenje in jo obdaruj sam/ ali z bratci, sestricami, če jih imaš. Zelo bo vesela drobnega poklona. Poskrbi tudi, da jo boš razbremenil/a  gospodinjskih opravilih, zato bo tvoja pomoč še kako dobrodošla. Potrudi se, da jo v teh napornih dneh ne boš jezil/a. Jutri pa izveš od kod izvira »materinski dan«.

SPROSTITVENA DEJAVNOST:

Pojdi v naravo, naberi si novih moči. Sprehodi se po gozdu ali travniku pred hišo. Poskrbi za svoje zdravje in naredi nekaj, poskokov, počepov. Lahko vzameš tudi kolebnico in vadi preskakovanje ali pa oponašaj hojo različnih živali. Seveda ne pozabi na higieno rok.


Ostanite zdravi …

Pozdravlja vas učiteljica Aleksandra z Ajdo in Mašo.

